ไม่ย้ายยาสูบพ้น‘โรจนะ’เล็งผุดเหนือ
ยาสูบยันไม่ย้ายโรงงานแห่งใหม่ที่นิคมฯ โรจนะ
20 ธ.ค. 2554

ยาสูบยันไม่ย้ายโรงงานแห่งใหม่ที่นิคมฯ โรจนะ 
แต่ลดสเปกลง เล็งหาพื้นที่ใหม่ที่เชียงใหม่แพร่ ทำโรงงานแห่งที่ 2 เพื่อกระจายความเสี่ยง 
นายสมชัย อภิวัฒนพร ประธานกรรมการอำนวยการโรงงานยาสูบ เปิดเผยว่า ที่ผ่านมาคณะกรรมการโรงงานยาสูบได้ตั้งคณะอนุกรรมการเพื่อพิจารณาแนวทางการก่อสร้างโรงงานยาสูบแห่งใหม่ ที่จะสร้างในสวนอุตสาหกรรมโรจนะ จ.พระนครศรีอยุธยา ซึ่งอยู่ในพื้นที่เสี่ยงต่ออุทกภัย โดยได้ข้อสรุปว่า โรงงานยาสูบจะยังดำเนินการก่อสร้างโรงงานยาสูบแห่งใหม่ที่นิคมฯ โรจนะ บนเนื้อที่ 200 ไร่ต่อไป เนื่องจากที่ผ่านมาได้เริ่มลงทุนก่อสร้างไปแล้ว 10% หากโรงงานยาสูบย้ายไปเกรงว่าจะกระทบต่อความเชื่อมั่นของนักลงทุนรายอื่นด้วย 
ทั้งนี้ เพื่อเป็นการบริหารความเสี่ยงของโรงงานยาสูบกรณีที่เกิดน้ำท่วมอีก จึงเห็นว่าจะลดขนาดของโรงงานยาสูบที่นิคมฯ โรจนะลงมา และไปพิจารณาหาพื้นที่ก่อสร้างโรงงานยาสูบแห่งที่ 2 ใหม่ ซึ่งในเบื้องต้นมีที่ดิน 2 แปลง ซึ่งเป็นพื้นที่ของโรงงานยาสูบ ได้แก่ ที่ อ.เด่นชัย จ.แพร่ มีเนื้อที่หลายร้อยไร่ และอีกแปลงที่ ต.แม่โจ้ อ.สันทราย จ.เชียงใหม่ ซึ่งเป็นพื้นที่เดิมที่คณะรัฐมนตรี (ครม.) เคยอนุมัติเมื่อปี 2547 และได้ทำการยกเลิกไป 
สำหรับวงเงินการก่อสร้างนั้นจะยังคงเดิมคือ 1.8 หมื่นล้านบาท